b'\n_START_ARTICLE_\nBrian Asbury\n_START_SECTION_\nPelaajaura\n_START_PARAGRAPH_\nAsbury pelasi vuodet 2005\xe2\x80\x932009 yliopistokoripalloa Miamin yliopiston joukkueessa. Asburya ei varattu NBA:han, vaan h\xc3\xa4n siirtyi ammattilaiseksi Eurooppaan. H\xc3\xa4n pelasi Israelissa ensimm\xc3\xa4iset kaksi ammattilaiskauttaan 2. korkeimmalla sarjatasolla ylt\xc3\xa4en j\xc3\xa4lkimm\xc3\xa4isell\xc3\xa4 kaudella Hapoel Tel Avivissa sarjan toiseksi. Kaudeksi 2011\xe2\x80\x932012 Asbury siirtyi Elitzur Netanyan joukkueeseen Israelin p\xc3\xa4\xc3\xa4sarjaan. Seuraavan kauden h\xc3\xa4n pelasi CB Sevillassa Espanjan p\xc3\xa4\xc3\xa4sarjaa ja Eurocupia. EuroCupissa Asbury pelasi noin 19 minuuttia ottelua kohden kirjauttaen keskim\xc3\xa4\xc3\xa4rin 7,7 pistett\xc3\xa4, 2,7 levypalloa ja 1,0 riistoa. Espanjan-kautensa j\xc3\xa4lkeen Asbury palasi Israelin p\xc3\xa4\xc3\xa4sarjaan, t\xc3\xa4ll\xc3\xa4 kertaa Hapoel Holoniin, josta h\xc3\xa4n siirtyi yhden kauden j\xc3\xa4lkeen hetkeksi Brasiliaan ja takaisin Israelin p\xc3\xa4\xc3\xa4sarjaan: kaudella 2014\xe2\x80\x932015 h\xc3\xa4n edusti Hapoel Eilatia, joka eteni aina loppuotteluihin saakka taipuen niiss\xc3\xa4 kuitenkin Hapoel Jerusalemille 0\xe2\x80\x932-otteluvoitoin. Ensimm\xc3\xa4isess\xc3\xa4 loppuottelussa Asbury teki 14 pistett\xc3\xa4 ja otti kuusi levypalloa. Kauden 2015\xe2\x80\x932016 Asbury pelasi Ranskan toiseksi korkeimmalla sarjatasolla, ja kes\xc3\xa4ll\xc3\xa4 2017 Dominikaanisessa tasavallassa._NEWLINE_Elokuussa 2017 Asbury siirtyi Suomen p\xc3\xa4\xc3\xa4sarjaan, Tampereen Pyrint\xc3\xb6\xc3\xb6n. Asbury oli kauden ajan Pyrinn\xc3\xb6n avainpelaajia, ja h\xc3\xa4nen ottelukohtaiset enn\xc3\xa4tyksens\xc3\xa4 olivat 34 pistett\xc3\xa4 ja 19 levypalloa. Tupla-tuplia h\xc3\xa4n teki runkosarjassa 13 kappaletta ja pudotuspeleiss\xc3\xa4 yhden lis\xc3\xa4\xc3\xa4. Runkosarjan riistotilastossa h\xc3\xa4nen pallonriistojen keskiarvonsa oli sarjan kolmanneksi korkein. Asburyn parhaiden otteluiden voidaan n\xc3\xa4hd\xc3\xa4 ajoittuneen kauden alkupuoliskolle. Pyrint\xc3\xb6 sijoittui runkosarjassa seitsem\xc3\xa4nneksi ja putosi pudotuspelien puoliv\xc3\xa4lieriss\xc3\xa4 lopulta mestaruuden vieneelle Kauhajoen Karhulle._NEWLINE_Lokakuussa 2018 Asbury palasi Suomeen tehty\xc3\xa4\xc3\xa4n sopimuksen Kouvoihin.\n_START_SECTION_\nPelityyli ja ominaisuudet\n_START_PARAGRAPH_\nPyrinn\xc3\xb6n valmentaja Sami Toiviainen kuvaili elokuussa 2017 Asburyn olevan monipuolinen iso laitahy\xc3\xb6kk\xc3\xa4\xc3\xa4j\xc3\xa4 ja korintekij\xc3\xa4.'